Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: Az Alkotmánybíróság a 26/1997. (IV. 25.) AB határozatában hangsúlyozta, hogy az önkormányzati rendeletalkotással szemben lényeges követelményként fogalmazható
Paragraph Index: 1071

3. Az Alkotmánybíróság a gazdálkodó egységek, intézmények, vállalkozók, kisiparosok, kiskereskedők, vendéglátó egységek, egyéb szervezetek (a továbbiakban: közületi szervezetek) hulladékszállítási és kezelési díjtételei alkotmányos vizsgálata során az Ör. kifogásolt rendelkezéseinek [7. § (7) bekezdés, 8. § (5) bekezdés] elbírálásakor azt vizsgálta, hogy kielégíti-e az önkormányzati rendelettel szemben támasztott alkotmányos követelményeket az a szabályozási mód, mely szerint a közületi szervezetek a külön — egyedi szerződésekben rögzített — feltételeknek megfelelően kötelesek a szolgáltatási díjat fizetni. A Kötv. 2. § f) pontja szerint a helyi önkormányzat rendeletben állapítja meg az elvégzendő szolgáltatás alapján a tulajdonost, használót terhelő díj mértékét, megfizetésének rendjét, az esetleges kedvezmények eseteit, vagy a szolgáltatás ingyenességét. Az Ör.-nek a közületi szervezetekkel kapcsolatos díjfizetési szabályozása e követelményeknek nem felel meg. Törvény az önkormányzat hatáskörébe utalta a szolgáltatási díj megállapításának rendeleti szabályozását. Amennyiben az önkormányzat a szolgáltatási díj konkrét mértékének rendeleti rögzítése helyett pusztán utal arra, hogy a szolgáltató és a szolgáltatást igénybe vevő közületi szervezetek szerződéses megállapodása tartalmazza a díj mértékét, ezáltal a szolgáltatást igénybevevőt kiszolgáltatott helyzetbe hozza, mert a szolgáltató egyoldalúan határozhatja meg a szolgáltatási díjat. Ez a lehetséges eredmény következik a Kötv. 1. § (1) bekezdésének rendelkezéséből, amely szerint a szolgáltatást igénybevevő kizárólag az önkormányzati rendeletben kijelölt szolgáltatótól veheti igénybe a szolgáltatást, csak e szolgáltatóval köthet szerződést. A Kötv. 2. § f) pontja éppen e nemkívánatos helyzet megelőzése érdekében tartalmazza: önkormányzati rendelet állapítja meg a szolgáltatási díj mértékét. Az Alkotmánybíróság megállapította, hogy a közületi szervek szemétszállítási díjának mértékével kapcsolatos Ör.-beli szabályozás nem felel meg a törvényi előírásoknak, ezért sérti az Alkotmány 44/A. § (2) bekezdését, tehát szintén alkotmányellenes. Ezért az Alkotmánybíróság e jogszabályi rendelkezéseket is megsemmisítette. A megsemmisített Ör. rendelkezések 2001. március 31-én vesztik hatályukat. E határnap megállapításával az Alkotmánybíróság lehetőséget biztosít a vonatkozó rendeleti szabályok újraalkotására.

Source: https://magyarkozlony.hu/hivatalos-lapok/12ea2d2acdbbb673ff8662679aa1cccb73d12bfd/dokumentumok/ae40ac9d2a3fc4d42c3888a63f9efbf4828bb578/letoltes